**Asbóth Miklós írásából:**

**2. Az 537. sz. kalocsai hadikórház halottjainak sírjai és a 2. világháború áldozatainak emlékműve.** A főút mellett, a kálvária végén lévő kripta magasságában, az út melletti sírok mögött található a II. világháború áldozatainak temetői emlékműve. Kb. 4 x 4 m-es térkővel kirakott alapzaton áll a kb. 150 cm magas, szabálytalan faragású, vörös márványból készült emlékkő az alábbi felirattal:

*kegyelettel*

*a ii. világháború*

*hősi halottainak*

*és áldozatainak*

*emlékére*

### kalocsa városa

A második világháború alatt Kalocsán működött az 537. sz. hadikórház. A hadikórházban elhunytakat a XIX. parcella délkeleti részén temették el részben egyedi, részben közös sírokban. Később, a nyolcvanas években az itt található katonasírok nagyobbik részét megszüntették, és a sírhelyeket értékesítették. Néhány egyéni sír maradt csak fenn. A hadikórházban elhunytak emlékét őrzi a 2. világháború hősi halottainak emlékműve mögött balra található egy alacsonyabb kövön lévő márványtábla az alábbi szöveggel:

#### e helyen nyugszanak

*az 537-es*

*hadikórházban*

*elhunytak is*

**A sírok állapota:** Az emléktábla mögött két katonasír található. A **102. sz.** sír hagyományos, keskeny földsír alacsony, kb. 110 cm magas vörös márványból készült keresztel, melynek felirata: *ITT NYUGSZIK / FARKAS IMRE / ÉLT 47 ÉVET / BÉKE PORAIRA.* Az elhunyt feltehetően 1943. márc. 19-e előtt néhány nappal hunyt el a kalocsai hadikórházban, a mellette lévő sírban nyugvó Kovács Lajos hozzátartozója szerint. A sír feltehetően eredeti, ugyanúgy néz ki, mint a temetés idején, a márványkeresztet valószínűleg később állították. A sír gondozásra szorul. A **101. sz.** sírban nyugvó Kovács Lajos 1943. márc. 19-én hunyt el a kalocsai hadikórházban tífuszban. Betegen érkezett haza a frontról, súlyosbodó állapota miatt került a hadikórházba, ahol elhunyt. Őt is itt temették el, de sírját később családja családi sírhellyé alakította át. Gondozott sír. A hadikórház emlékköve mellett öt (**94/E/D/C/B/A sz.** sírok), a világháborús emlékmű melletti sorban egy további katonasír (**93. sz.**) található. Az itt nyugvó katonák a kalocsai hadikórházban hunytak el. Mindegyiket egyforma műkő fedőlap fedi, a fedőlapokon négyzet alakú bronztáblán az elhunyt neve és a halálozás éve. A **94/E. sz.** sír felirata: *DEMÉNY ISTVÁN / ÉLT 24 ÉVET / 1944.* A **94/D. sz.** sír felirata: *Ismeretlen katona / 1944.* A **94/C. sz.** sír felirata: *KOCSIS BERTALAN / ÉLT 25 ÉVET / 1944.* A **94/B. sz.** sír felirata: *Ismeretlen katona / 1944.* A **94/A. sz.** sír felirata: *PATAKI ISTVÁN / ÉLT 25 ÉVET / 1944.* Az emlékmű melletti sorban lévő **93. sz.** sír felirata: *PUCHINGER FERENC / ÉLT 32 ÉVET / 1944.* A sír mellé utólag kb. 80 cm magas vörös márványból készült keresztet állítottak a következő szöveggel: *PUCHINGER FERENC / HŐSI HALÁLT HALT / 1912-1944 / GYÁSZOLJA HITVESE / ÉS ÁRVÁI.* Az egyforma sírok különösebb gondozást nem igényelnek, de figyelemmel kell kísérni a sírokon lévő bronztáblákat és a sírok körüli tisztaságot. A következő, kissé beljebb kezdődő sor első, **89. sz.** sírban nyugszik Cselik János, akit szovjet katonák lőttek agyon. A keretes fedett sír kb. 130 cm magas fehér kőkeresztjének felirata: *ITT NYUGSZIK / CSELIK JÁNOS / ÉLT 35 ÉVET / HŐSI HALÁLT HALT 1945. ÁPR. 2. / GYÁSZOLJÁK ÉDESANYJA / ÉS TESTVÉREI.* Gondozott sír. **A sírok helye:** XIX. parcella 89. 93. 94/A/B/C/D/E. 101. 102.